Mike Legarth (KF), 2013-11-14:
Tak for det, fru formand.
Eftersom Det Konservative Folkeparti betragter sig som et retssikkerhedsparti og går meget op i, at vi overholder regler og love og de standarder, vi indfører, vil det altså også betyde, at Det Konservative Folkeparti rangerer ret lavt på den sociale rangstige, kan jeg forstå.
Nå, den tror jeg at hr. Lars Dohn og jeg må tage på et andet tidspunkt.
Jeg synes ikke, det gav meget mening, vil jeg sige til hr. Lars Dohn, men pyt med det.
Det her drejer sig om L 45, og den her ordførertale skal jeg gengive på vegne af vores ordfører, som ikke er til stede i dag på grund af andre opgaver.
Det Konservative Folkeparti indgik den 10. juni 2013 en boligaftale med regeringen og Liberal Alliance, en aftale, der sammen med de tiltag, VK-regeringen satte i værk med bl.a. boligaftalen tilbage i 2010, vil styrke indsatsen i de udsatte boligområder.
Aftalen indeholder nemlig nogle nye ghettokriterier, hvor der arbejdes videre med det gode grundlag, som VK-regeringen rent faktisk skabte.
Derudover indeholder aftalen også en række initiativer, som vil styrke de almene boligorganisationers mulighed for at skride ind over for de utryghedsskabende lejere, og som vil styrke kommunernes muligheder for at flytte problemfamilier fra udsatte boligområder, der ikke er på ghettolisten.
Og dermed er forebyggelsen styrket, ved at både kommuner og boligorganisationer har fået bedre værktøjer til at kunne forebygge, at et område udvikler sig til et egentligt ghettoområde.
Og det er jo langt det bedste.
Kigger vi på kriterierne, ser vi, at der med lovforslaget vil komme to nye kriterier ud over de tre, vi kender i forvejen.
Fremover kommer man på ghettolisten, hvis boligområdet slår ud i forhold til tre ud af fem kriterier.
Og når det drejer sig om kriterierne, vil jeg først lige sige tak til De Radikale, SF og Socialdemokraterne, hvor især de to første partier var indædte modstandere af kriterierne, særlig det kriterium, der handler om etnicitet.
Tak for, at man nu anerkender, at det faktisk var en ganske god idé med de kriterier, og at etnicitet også har en betydning sammen med de andre kriterier, når man taler om de udsatte boligområder.
Godt, at man er blevet klogere, og tak for, at man erkender, at det var en god idé.
Ud over de tre eksisterende kriterier er der altså kommet to nye, der handler om uddannelse og indkomst.
Det giver god mening, når vi ser på de problemer, der er i de udsatte boligområder med lavt uddannelsesniveau og manglende tilknytning til arbejdsmarkedet og dermed lav indkomst.
Her er jeg glad for at ministeren lyttede til vores gode råd og bl.a. tog studerende og folkepensionister ud af det indkomstkriterium, som ministeren først foreslog.
For hvis de også talte med, ville det betyde, at det ville være en ulempe at få studerende og folkepensionister ind i et boligområde.
Derudover har ministeren også lyttet, når det gælder uddannelseskriteriet, og har med aftalen ændret det til et kriterium, som kommunerne kan bruge aktivt i forbindelse med at forebygge.
Endvidere er der foretaget nogle ændringer af de tre oprindelige kriterier, så kommunerne hurtigere vil blive belønnet for at foretage en målrettet indsats – en indsats, som selvfølgelig skal fastholdes for at virke. Ud over ændringerne af kriterierne får politiet med lovforslaget hjemmel til, at de kan videregive oplysninger om strafferetlige afgørelser til almene boligorganisationer, hvis det er nødvendigt som en del af en eksisterende tryghedsskabende indsats i det pågældende område.
Dem kan man give til hinanden,
og dermed får man mulighed for at sige nej til en lejer, der har begået hærværk eller andet, og som har udvist andre former for det, der hedder utryghedsskabende adfærd, på den anden side af hegnet.
Den nye mulighed vil have en positiv effekt i de store boligområder som f.eks. Vollsmose.
Det Konservative Folkeparti er en del af aftalen, som også indeholder andre tiltag og puljer, og som sammen med de tiltag, VK-regeringen satte i verden med ghettoaftalen og boligaftalen i 2010, har stor betydning for kommunernes og boligorganisationernes arbejde med at ændre udsatte boligområder til attraktive boligområder.
Med de kommentarer kan jeg på vegne af vores ordfører tilkendegive, at Det Konservative Folkeparti støtter lovforslaget.